**Халықтың референдумға деген қызығушылығы жоғары**

17.05.2022

Алдағы референдумның жай-жапсарын түсіндіру, насихаттау мақсатымен Мәжіліс депутаттары **Әлия Сапарова**, **Екатерина Смышляева**, **Самат Ақышев** Қостанай қаласында AMANAT партиясының бастауыш партия ұйымдарының өкілдерімен арнайы семинар өткізді.

Бүгінде Қостанай облысында 263 бастауыш партия ұйымдары жұмыс істейді. Олардың құрамында 1700-ден астам партиялық топ бар.

*– Біз барлық сала өкілдерімен кездесіп жүрміз. Оның ішінде шалғайдағы елді мекендерді де қамтуға тырысып жатырмыз. Осы кездесулерде көз жеткізгеніміз – халықтың алдағы референдумға деген көзқарасы жақсы, қызығушылығы жоғары. Айтылған ұсыныстар мен пікірлер де мазмұнды, – Мәжілістегі «AMANAT» партиясы фракциясының мүшесі* ***Әлия Сапарова****.*

Өз кезегінде семинар жұмысына қатысушылар референдумның тарихи және саяси маңызына назар аударып, оны қолдайтындарын жеткізді.

Сондай-ақ осы күні Мәжіліс депутаттары **Сәлімжан Нақпаев**, **Нұрлыбек Ожаев** және **Дүйсенбай Тұрғанов** Атырау облысындағы «Атырау Жылу Электр Орталығы» ұжымымен кездесіп, тақырып төңірегінде мазмұнды әңгіме өрбітті.

Депутат **Сәлімжан Нақпаев** саяси жаңғыру бағытындағы бастамалар және алдағы саяси іс-шараның маңыздылығы туралы айтты. Әсіресе, билік тармақтарының өкілеттіктеріне қатысты жан-жақты баяндалды.